SKRIFTLIG FORESPØRGSEL P-0077/02

af Astrid Thors (ELDR) til Kommissionen

(17. januar 2002)

Om: Pelsdyrrapporten fra Det Videnskabelige Udvalg for Dyrs Sundhed og Velfærd

En arbejdsgruppe bestående af otte eksperter inden for pelsdyrforskning fra Frankrig, Norge, Nederlandene, Storbritannien, Danmark og Finland, nedsat af Det Videnskabelige Udvalg for Dyrs Sundhed og Velfærd, har over en periode på halvandet år undersøgt pelsdyrs velfærd.

Arbejdsgruppens sidste møde fandt sted i maj 2001, hvorefter den fremlagde et udkast til en rapport på fulde 200 sider til Det Videnskabelige Udvalgs underudvalg. Det Videnskabelige Udvalg behandlede arbejdsgruppens rapport på sit møde den 12.-13. december 2001.

Det endelige resultat efter behandlingen i udvalget var et chok for arbejdsgruppens medlemmer. Rapporten var omarbejdet til det uigenkendelige. Den rummede nu mange faktuelle fejl og fejlfortolkninger af etablerede forskningsresultater, et større antal referencer var udeladt eller sågar slettet helt og der var indføjet ny tekst, der indtog en negativ holdning til pelsdyravl uden nogen form for reference til forskningsrapporter.

Pelsdyrforskerne, som står ved deres oprindelige rapport, har taget kraftigt til genmæle. I et brev af 03.01.2002 til Det Videnskabelige Udvalg, som er underskrevet af seks af de otte medlemmer, kræver de, at rapporten trækkes tilbage og laves om på objektiv vis med udgangspunkt i de videnskabelige undersøgelser, som er fremlagt i deres egen rapport. Ellers vil de ikke tillade, at deres navn anføres i forbindelse med rapporten. De har opstillet en liste med 42 punkter, hvor den seneste rapport i høj grad afviger fra deres egen.

Mener Kommissionen, at Det Videnskabelige Udvalg har opfyldt sit hverv om at give Kommissionen højtkvalificeret videnskabeligt råd om spørgsmål vedrørende dyrs velfærd? Har udvalget skaffet Kommissionen et sundt videnskabeligt grundlag for udarbejdelse af lovforslag og andre forslag, sådan som bestemmelserne vedrørende udvalgets virke forudsætter det?

Svar afgivet på Kommissionens vegne af David Byrne

(1. marts 2002)

Det Videnskabelig Udvalg for Dyrs Sundhed og Velfærd er en af de otte komitéer, som blev nedsat ved Kommissionens afgørelse 97/579/EF af 23. juli 1997 om oprettelse af videnskabelige komitéer inden for forbrugersundhed og levnedsmiddelsikkerhed(1), og giver uafhængig videnskabelig rådgivning som en del af risikoevalueringen med hensyn til potentielle risici for folkesundheden, dyrs sundhed, dyrevelfærd, osv. Det er Kommissionens politik, at man ikke blander sig i denne proces for at sikre, at offentligheden har tillid til, at risikoevalueringen fortsat sker åbent og uafhængigt. Denne evalueringsproces vil få et endnu mere solidt grundlag nu, hvor der er opnået endelig enighed om oprettelse af en europæisk fødevaresikkerhedsautoritet.

Udvalgets underudvalg om dyrevelfærd nedsatte en arbejdsgruppe med mandat til udarbejdelse af en rapport om pelsdyrs velfærd, som skulle fremlægges for underudvalget. Det blev gjort klart for arbejdsgruppen, som fastlagt i Kommissionens afgørelse, at det ville være underudvalgets ansvar at udarbejde og vedtage et udkast til en udtalelse med en endelig vedtagelse af udtalelsen i udvalget efter en gennemgang og eventuelle ændringer. Denne procedure blev fulgt, og efter en indgående gennemgang af arbejdsgruppens rapport vedtog underudvalget et udkast til en udtalelse den 26. november 2001 med en endelig vedtagelse i udvalget den 12.-13. december 2001. Kommissionen er tilfreds med, at bestemmelserne i afgørelsen om oprettelse af videnskabelige komitéer og arbejdet i disse blev overholdt.

Efter vedtagelsen af udtalelsen sendte et medlem af arbejdsgruppen på vegne af seks ud af de otte medlemmer et brev til Kommissionen og Det Videnskabelige Udvalg for Dyrs Sundhed og Velfærd. De synspunkter, der var givet udtryk for i brevet, blev drøftet på mødet i underudvalget om dyrs velfærd den 21. januar 2002 og på mødet i Det Videnskabelige Udvalg den 5. februar 2002. Udvalget besluttede at

svare medlemmerne af arbejdsgruppen og at offentliggøre en berigtigelse på Internettet, (som er sendt direkte til det ærede medlem og til Europa-Parlamentets sekretariat), med de ændringer, som udvalget accepterede.

Kommissionen forbeholder sig ret til at tage den endelige afgørelse om den rette opfølgningsaktion. Man skal huske på, at, mens den videnskabelige risikoevaluering skal udføres uafhængigt og i åbenhed, er risikostyringen et spørgsmål for Kommissionen og de andre fællesskabsinstitutioner. I spørgsmålet om pelsdyropdræt vil Kommissionen derfor beslutte, om det eventuelt er nødvendigt med en opfølgende aktion og vil i overensstemmelse hermed fremlægge forslag over for medlemsstaterne og/eller Europa-Parlamentet. Der vil i denne proces blive taget hensyn til udtalelsen fra Det Videnskabelige Udvalg for Dyrs Sundhed og Velfærd.

(1) EFT L 237 af 28.8.1997.